[pic] | EURÓPAI BIZOTTSÁG |

Brüsszel, 2010.2.4.

COM(2010)29 végleges

2010/0028 (NLE)

Javaslat:

A TANÁCS RENDELETE

a Kínai Népköztársaságból származó glifoszát behozatalára a 1683/2004/EK rendelettel kivetett végleges dömpingellenes vám felfüggesztésének meghosszabbításáról

INDOKOLÁS

A JAVASLAT HÁTTERE

A javaslat okai és céljai Ez a javaslat az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendelet[1] (a továbbiakban: alaprendelet) alkalmazására vonatkozik a Kínai Népköztársaságból származó glifoszát behozatalára vonatkozó eljárásban. |

Háttér-információk Ez a javaslat az alaprendelet végrehajtásával összefüggésben készült, és az alaprendeletben kifejtett tartalmi és eljárásbeli követelményeknek megfelelően elvégzett vizsgálat eredménye. |

Meglévő rendelkezések a javaslat által érintett területen A Tanács 1683/2004/EK rendelete (2004. szeptember 24.) a Kínai Népköztársaságból származó glifoszát behozatalára vonatkozó végleges dömpingellenes vám kivetéséről[2] A Tanács 163/2002/EK rendelete (2002. január 28.) a 368/98/EK rendelet által a Kínai Népköztársaságból származó glifoszát behozatalára kivetett végleges dömpingellenes vámnak a Malajziában vagy Tajvanon feladott, ugyanazon termék behozatalára való kiterjesztéséről, függetlenül attól, hogy az említett terméket Malajziából vagy Tajvanról származóként jelentik-e be, valamint egy malajziai és egy tajvani exportőr gyártótól származó behozatallal kapcsolatos vizsgálat megszüntetéséről[3] |

Összhang az Unió egyéb szakpolitikáival és célkitűzéseivel Tárgytalan. |

AZ ÉRDEKELTEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLAT

Konzultáció az érdekeltekkel |

Az eljárásokban érintett érdekeltek lehetőséget kaptak arra, hogy az alaprendelet rendelkezéseivel összhangban a vizsgálat során megvédjék érdekeiket. |

Szakértői vélemények összegyűjtése és felhasználása |

Külső szakértők bevonására nem volt szükség. |

Hatásvizsgálat E javaslat az alaprendelet végrehajtásának eredményeképpen jött létre. Az alaprendelet nem ír elő általános hatásvizsgálatot, de tartalmazza a vizsgálandó körülmények részletes listáját. |

A JAVASLAT JOGI ELEMEI

A javaslat összefoglalása Egy felhasználók és forgalmazók által az alaprendelet 14. cikke (4) bekezdése szerint benyújtott, megalapozott kérelem nyomán a Bizottság 2009. május 14-i határozatával[4] kilenchónapos időszakra felfüggesztette a dömpingellenes vámokat. A felfüggesztés eredeti indokai továbbra is fennállnak, ezért a Kínai Népköztársaságból származó érintett termék behozatalához kapcsolódó kár a közeljövőben nem valószínűsíthető. A Bizottság javasolja tehát, hogy a Tanács fogadja el a mellékelt rendeletjavaslatot, amelyet az Európai Unió Hivatalos Lapjában a lehető leghamarabb közzé kell tenni. |

Jogalap A Tanács 1225/2009/EK rendelete (2009. november 30.) az Európai Közösségben tagsággal nem rendelkező országokból érkező dömpingelt behozatallal szembeni védelemről és különösen e rendelet 14. cikke (4) bekezdése. |

A szubszidiaritás elve A javaslat a Közösség kizárólagos hatáskörébe tartozik, ezért a szubszidiaritás elve nem alkalmazható. |

Az arányosság elve A javaslat megfelel az arányosság elvének a következők miatt: |

Az alaprendelet meghatározza az intézkedés formáját, és nem hagy teret nemzeti döntéshozatalnak. |

Nem szükséges annak feltüntetése, hogy a Közösségre, a nemzeti kormányokra, a regionális és helyi hatóságokra, gazdasági szereplőkre és a polgárokra eső pénzügyi és igazgatási teher hogyan minimalizálható, illetve arányos-e a javaslat célkitűzésével. |

A jogi aktus típusának megválasztása |

Javasolt eszköz: Tanácsi rendelet. |

Más jogi aktus nem felelne meg, mivel az alaprendelet nem rendelkezik alternatív lehetőségekről. |

KÖLTSÉGVETÉSI VONZATOK

- A javaslatnak nincsenek a közösségi költségvetést érintő vonzatai.

2010/0028 (NLE)

Javaslat:

A TANÁCS RENDELETE

a Kínai Népköztársaságból származó glifoszát behozatalára a 1683/2004/EK rendelettel kivetett végleges dömpingellenes vám felfüggesztésének meghosszabbításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az Európai Közösségben tagsággal nem rendelkező országokból származó dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre[5] (a továbbiakban: alaprendelet) és különösen annak 14. cikke (4) bekezdésére,

tekintettel a Bizottság által a tanácsadó bizottsággal folytatott konzultációt követően benyújtott javaslatra,

mivel:

A. AZ ELJÁRÁS

1. Az alaprendelet 11. cikke (2) bekezdésének megfelelően végzett felülvizsgálatot követően (a továbbiakban: felülvizsgálat) a Tanács az 1683/2004/EK rendelettel[6] végleges dömpingellenes vámot vetett ki a Kínai Népköztársaságból származó, jelenleg az ex 2931 00 99 és ex 3808 93 27 alá tartozó glifoszát behozatalára (a továbbiakban: érintett termék), melyet kiterjesztett a Malajziából feladott (akár Malajziából származóként, akár nem Malajziából származóként bejelentett) glifoszát behozatalára, a Crop protection (M) Sdn. Bhd. által előállított termékek kivételével, és a Tajvanból származó (akár Tajvanból származóként, akár nem Tajvanból származóként bejelentett) glifoszát behozatalára, a Sinon Corporation által előállított termékek kivételével. A kivetett dömpingellenes vám 29,9 %.

2. A 2009/383/EK határozatával[7] (a továbbiakban: felfüggesztési határozat) a Bizottság 2009. május 16-ával kezdődő hatállyal, kilenchónapos időtartamra felfüggesztette a végleges dömpingellenes vámokat.

3. Az uniós gazdasági ágazat részéről érkezett kérelem nyomán 2009. szeptember 29-én megindult az intézkedés hatályvesztési felülvizsgálata[8].

B. A FELFÜGGESZTÉS MEGHOSSZABBÍTÁSÁNAK OKAI

4. Az alaprendelet 14. cikkének (4) bekezdése előírja, hogy bizottsági határozattal a dömpingellenes intézkedések kilenchónapos időszakra felfüggeszthetők azzal az indokkal, hogy a piaci feltételek ideiglenesen olyan mértékben megváltoztak, hogy a felfüggesztés eredményeként további kár nem valószínűsíthető. A 14. cikk (4) bekezdése azt is előírja, hogy a felfüggesztés újabb, egy évet meg nem haladó időre meghosszabbítható, ha a Tanács a Bizottság javaslatára így határoz.

5. A dömpingellenes vámoknak a 2009/383/EK határozattal történő felfüggesztését követően a Bizottság további ellenőrzés alá vonta a glifoszát piaci helyzetét, különös tekintettel a Kínai Népköztársaságból származó behozatalra.

6. A közelmúltbeli behozatalok vizsgálata révén kiderült, hogy a Kínai Népköztársaságból származó behozatal szintje alacsony maradt, sőt, az intézkedések felfüggesztése után még csökkent is.

7. Az uniós gazdasági ágazatról megállapítható, hogy a felfüggesztés 2009. május 16-i hatálybalépése után helyzete stabil maradt. Bár a kínai behozatallal közvetlen versenyben álló generikus termék (készítmények előállításához használt alaptermék) előállításában és forgalmazásában mérsékelt visszaesés volt tapasztalható, e tendencia összevág azzal, hogy a 2008. szeptember és 2009. augusztus közötti időszak fogyasztásra vonatkozó számadatai csökkenést mutatnak. A kedvező eladási egységárak (melyek azt mutatják, hogy az Európai Unió gazdasági ágazata előnyben részesíti a készítményeket, melyek jelentősebb hozzáadott értékkel rendelkeznek) és a stabil előállítási költségek lehetővé tették a gazdasági ágazat számára, hogy a 2008. szeptember és 2009. augusztus közötti időszak során is megfelelő haszonra tegyen szert. A jelenleg rendelkezésre álló piaci információk alapján nem valószínű, hogy ez a helyzet az intézkedések felfüggesztésének meghosszabbításával rövid távon lényegesen megváltozna.

8. A felfüggesztést követő hónapokban – többek között a gyártók, importőrök és felhasználók jelentős mennyiségű készleteinek köszönhetően – a piac stabilnak bizonyul. 2009. május és október között a kínai behozatal jelentősen csökkent, és jelenleg alacsonyabb, mint a dömpingellenes vám alkalmazásának idején. A kisebb mennyiségű behozatal miatt a 2009. május és október közötti, alacsonyabb kínai exportárak nem gyakoroltak jelentős hatást az uniós gazdasági ágazat helyzetére. Nem áll rendelkezésre elegendő bizonyíték arra, hogy a behozatal rövid távon növekedni fog.

9. Bár az uniós gazdasági ágazat utalást tett a Kínai Népköztársaság megnövekedett előállítási kapacitására, a jelenlegi statisztikák nem bizonyítják az EU-ba irányuló behozatal növekedését. Noha Kína előállítási kapacitása a következő években valószínűleg tovább növekszik, a világszintű kereslet is várhatóan nőni fog. Ráadásul Kína belső piacán is jelentősen megnövekedett a fogyasztás. Figyelembe kell venni továbbá, hogy a kapacitásnövekedésből fakadó tényleges termelés mérsékelt volt.

10. Nem mutatkozott arra utaló jel, hogy a felfüggesztés meghosszabbítása az uniós érdekkel ellentétben állna.

11. Következésképpen megállapítható, hogy – a Kínai Népköztársaság exportárainak utóbbi hónapokban tapasztalt csökkenése ellenére – az olyan tényezők, mint a behozatal kis mennyisége és az uniós gazdasági ágazat által realizált haszon magas szintjei azt mutatják, hogy a felfüggesztés meghosszabbítása valószínűleg nem eredményezi a Kínai Népköztársaságból származó, érintett termék behozatalához kapcsolódó kár bekövetkezését. A felfüggesztés folytatása elviekben egy éves időszakra vonatkozik. Az alaprendelet 14. cikke (4) bekezdése utolsó mondatának megfelelően, amennyiben a felfüggesztés már nem indokolt, az intézkedéseket bármikor vissza lehet állítani. Ilyen döntés abban az esetben születhet, ha a hatályvesztési felülvizsgálat során megállapítást nyer, hogy szükséges az intézkedések folytatása.

12. Emlékeztetőül meg kell említeni, hogy a fenti elemzés független az alaprendelet 11. cikke (2) bekezdése alapján indított, eltérő jogi kritériumok tárgyát képező, jelenlegi felülvizsgálat eredményétől.

C. KONZULTÁCIÓ AZ UNIÓS GAZDASÁGI ÁGAZATTAL

13. Az alaprendelet 14. cikkének (4) bekezdése alapján a Bizottság tájékoztatta az uniós gazdasági ágazatot arról a szándékáról, hogy meghosszabbítja a hatályos dömpingellenes intézkedéseket. Az Unió gazdasági ágazata lehetőséget kapott észrevételei megtételére, illetve meghallgatáson való részvételre, és észrevételeit figyelembe vették. Mint ismeretes, az alaprendelet 3. és 4. cikkének megfelelően a kárelemzés az uniós gazdasági ágazat egészére való tekintettel készült, ennek következményeképpen az uniós gazdasági ágazat globális helyzete nem szükségszerűen tükrözi az egyes gyártók helyzetét.

D. KÖVETKEZTETÉS

14. A Bizottság ezért úgy ítéli meg, hogy az alaprendelet 14. cikke (4) bekezdésének megfelelően az érintett termékre kivetett dömpingellenes vám felfüggesztésének meghosszabbításával szemben támasztott valamennyi feltétel teljesül. Következésképpen a 1683/2004/EK rendelettel kivetett dömpingellenes vám felfüggesztését egy évvel meg kell hosszabbítani.

15. A Bizottság továbbra figyelemmel kíséri az érintett termék behozatalának és árainak alakulását. Amennyiben a felfüggesztés meghosszabbítását indokoló körülmények később jelentősen megváltoznak, a dömpingellenes vámok felfüggesztésének haladéktalan hatályon kívül helyezésével a Bizottság visszaállíthatja a dömpingellenes intézkedéseket,

ELFOGADTA EZT A RENDELETET:

1. cikk

A végleges dömpingellenes intézkedéseknek a 2009/383/EK bizottsági határozat által előírt felfüggesztését egyéves időszakra meg kell hosszabbítani.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök[pic][pic][pic]

[1] HL L 343., 2009.12.22., 51. o.

[2] HL L 303., 2004.9.30., 1. o.

[3] HL L 30., 2002.1.31., 1. o.

[4] HL L 120., 2009.5.15., 20. o.

[5] HL L 343., 2009.12.22., 51. o.

[6] HL L 303., 2004.9.30., 1. o.

[7] HL L 120., 2009.5.15., 20. o.

[8] HL C 234., 2009.9.29., 9. o.